Tað má av sonnum sigast, at í dag vóru tveir oldingar á floti við Gjógv. 91 ára gamli Jógvan Sofus Ferjá var í dag vestan fyri Riv við 81 ára gamla báti sínum "Bóndanum". Við sær hevði Jógvan Sofus eisini sonin Sjúrða. Hóast teir royndu heilt vestur á Sandar og eisini heimi á Buðinum, og roynt varð bæði við snellu og snøri, so var fiskiskapurin stak vánaligur. Einans 4 fiskar á bát. Jógvan Sofus sigur, at hetta var mest til stuttleika hann fór á flot í dag. "Eg hevði eitt stórt ynski um eina ferð afturat at koma vestur um Riv, og tað kom eg so í dag", sigur Jógvan Sofus og leggur afturat, at hetta helst var síðstu ferð hann var á útróðri vestan fyri Riv. Líka mikið: Byrgur má hann sigast at vera, 91 ára gamal at vera á floti vestanfyri!